สมาคมวอนคลังให้ดาบคุมบล.
สมาคม บล.วอน รมว.คลังแก้กฎหมายเพิ่มอำนาจกำกับดูแลสมาชิก รับมือเปิดเสรี
14 ก.ย. 2554

สมาคม บล.วอน รมว.คลังแก้กฎหมายเพิ่มอำนาจกำกับดูแลสมาชิก รับมือเปิดเสรี 
นางภัทธีรา ดิลกรุ่งธีระภพ นายกสมาคมบริษัทหลักทรัพย์ (สมาคม บล.) เปิดเผยว่า สัปดาห์นี้สมาคมจะเข้าพบนายธีระชัย ภูวนาถนรานุบาล รมว.คลัง เพื่อแสดงความยินดีและรับทราบ นโยบายเกี่ยวกับอุตสาหกรรมหลักทรัพย์และตลาดทุน เพื่อใช้เป็นแนวทางดำเนินธุรกิจต่อไป 
นอกจากนี้ จะเสนอให้กระทรวงการคลังพิจารณาเพิ่มบทบาทของสมาคมในการกำกับดูแลสมาชิกและกำหนดหน้าที่ในการพัฒนาอุตสาหกรรมให้ชัดเจนมากขึ้น เพื่อยกระดับให้เป็นองค์กรกำกับดูแลตนเอง (SRO) ตามแผนแม่บทพัฒนาตลาดทุนและรองรับการเปิดเสรีธุรกิจหลักทรัพย์ที่จะมาถึงในช่วงต้นปีหน้า
“พอเปิดเสรีแล้วสมาคมจะต้องมีบทบาทในการกำกับดูแลและพัฒนามากขึ้น เพื่อให้การแข่งขันเป็นไปอย่างสร้างสรรค์ เรียบร้อย และมีประสิทธิภาพ ซึ่งเราอยากเห็นเรื่องนี้เป็นนโยบายรัฐ และอยากได้รับการสนับสนุนจากทางการ โดยเฉพาะการแก้ไขกฎหมายที่เกี่ยวข้อง และการให้อำนาจสมาคมในการออกหลักเกณฑ์ต่างๆ ซึ่งทั้งหมดนี้ยังคงอยู่ภายใต้การดูแลของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)” นางภัทธีรา กล่าว
นางภัทธีรา กล่าวต่อว่า กลางเดือนนี้สมาคมจะนัดประชุมบริษัทสมาชิกเพื่อพิจารณาว่าจะเพิ่มเวลาซื้อขายหลักทรัพย์ตามผลการศึกษาของตลาดหลักทรัพย์แห่งประเทศไทย (ตลท.) หรือไม่ ซึ่งจากการสำรวจความเห็นเบื้องต้นของสมาชิกพบว่า ส่วนใหญ่ไม่เห็นด้วยกับการขยายเวลาซื้อขาย เนื่องจากไม่ได้ช่วยเพิ่มปริมาณธุรกรรมและไม่คุ้มค่ากับการลงทุน
“สมาชิกส่วนใหญ่เห็นว่าเวลาซื้อขายหลักทรัพย์ 4 ชั่วโมงต่อวันเพียงพอต่อความต้องการของนักลงทุนอยู่แล้ว ต่างชาติก็ไม่ได้มองว่าเป็นอุปสรรค ดังนั้นการขยายเวลาซื้อขายออกไปอาจไม่ก่อให้เกิดประโยชน์ในด้านปริมาณธุรกรรม และไม่คุ้มกับเงินทุน ซึ่งหากที่ประชุมของสมาชิกมีมติเป็นทางการ สมาคมก็จะนำเรื่องเสนอให้ตลาดหลักทรัพย์พิจารณาต่อไป” นางภัทธีรา กล่าว